CELEX: 32020D0187
Language: hu
Date: 2020-02-03 00:00:00
Title: Az Európai Központi Bank (EU) 2020/187 Határozata (2020. február 3.) a harmadik fedezettkötvény-vásárlási program végrehajtásáról (EKB/2020/8) (átdolgozás)

12.2.2020   
               
               
                  HU
               
               
                  Az Európai Unió Hivatalos Lapja
               
               
                  L 39/6
               
            
         AZ EURÓPAI KÖZPONTI BANK (EU) 2020/187 HATÁROZATA
         (2020. február 3.)
         a harmadik fedezettkötvény-vásárlási program végrehajtásáról (EKB/2020/8)
         (átdolgozás)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 12.1. cikke második albekezdésére, a 3.1. cikke első francia bekezdésével és a 18.1. cikkével együttesen,
         mivel:
         
                     (1)
                  
                  
                     Az EKB/2014/40 határozatot (1) több alkalommal (2) jelentős mértékben módosították. Mivel további módosításokra van szükség, az említett határozatot a jogi egyértelműség érdekében át kell dolgozni.
                  
               
                     (2)
                  
                  
                     Az EKB/2014/40 határozat létrehozta a harmadik fedezettkötvény-vásárlási programot (CBPP3). A CBPP3 az eszközfedezetű értékpapír-vásárlási program, a közszektor eszközeinek másodlagos piacon történő megvásárlására irányuló program és a vállalati szektort érintő vásárlási program mellett az Európai Központi Bank (EKB) kibővített eszközvásárlási programjának részét képezi. Az eszközvásárlási program célja a monetáris politika transzmissziójának előmozdítása, az euroövezet gazdaságának történő hitelezés megkönnyítése, a háztartások és cégek hitelfelvételi feltételeinek enyhítése és annak támogatása, hogy az inflációs ráták középtávon tartósan a 2 % alatti, azonban ahhoz közeli szintek felé közelítenek, az EKB árstabilitás fenntartására irányuló elsődleges céljával összhangban.
                  
               
                     (3)
                  
                  
                     Az (EU) 2017/2199 európai központi banki határozat (EKB/2017/37) (3) tovább finomította a CBPP3 keretében az általában feltételes átfolyásos (conditional pass-through) fedezett kötvényeknek nevezett fedezett kötvények elfogadhatóságára vonatkozó szabályokat. 2019. január 1-jétől kezdődően a feltételes átfolyásos fedezett kötvények már nem fogadhatók el a CBPP3 keretében történő megvásárlásra, tekintettel összetettebb szerkezetükre, amely szerint előre meghatározott események a kötvény futamidejének meghosszabbításához és a kötvény fizetési struktúrájának átváltásához vezetnek.
                  
               
                     (4)
                  
                  
                     A Kormányzótanács 2018. december 13-án úgy határozott, hogy 2019. január 1-jétől az eszközvásárlási program bizonyos paramétereit ki kell igazítani az eszközvásárlási program célkitűzéseinek elérése érdekében. Konkrétabban, a Kormányzótanács úgy döntött, hogy 2018. december 31-én leállítja a nettó eszközvásárlást az eszközvásárlási program keretében. A Kormányzótanács megerősítette arra irányuló szándékát, hogy az eszközvásárlási program keretében vásárolt lejáró értékpapírokból származó tőkefizetésnek teljes mértékben újra befektetésre kell kerülnie hosszabb időszakon keresztül azon időpont után, amikor a Kormányzótanács megkezdi az EKB irányadó kamatainak emelését, illetve ameddig szükséges annak érdekében, hogy fennmaradjanak a kedvező likviditási feltételek és a meglehetősen laza monetáris politika.
                  
               
                     (5)
                  
                  
                     A Kormányzótanács 2019. szeptember 12-én elhatározta, hogy 2019. november 1-jétől újraindítja az eszközvásárlási programban a nettó vásárlásokat, amelyek várakozásai szerint addig folynak, ameddig az az irányadó kamatok ösztönző hatásának megerősítéséhez szükséges, és röviddel azelőtt fejeződnek be, hogy a Kormányzótanács megkezdi az EKB irányadó kamatainak emelését. A Kormányzótanács elhatározta továbbá, hogy az eszközvásárlási program keretében vásárolt lejáró értékpapírokból származó tőkefizetést teljes egészében továbbra is újra befekteti hosszabb időszakon keresztül azon időpont után, amikor a Kormányzótanács megkezdi az EKB irányadó kamatainak emelését, illetve ameddig szükséges annak érdekében, hogy fennmaradjanak a kedvező likviditási feltételek és a meglehetősen laza monetáris politika. Tekintettel az euroövezet gazdaságának elnyúló lassulására, a növekedési kilátások kitartó lefelé mutató kockázataira és a középtávú inflációs céltól továbbra is elmaradó inflációs kilátásokra, a Kormányzótanács arra a következtetésre jutott, hogy átfogó politikai válasz szükséges annak támogatásához, hogy az infláció visszatérjen a Kormányzótanács középtávú inflációs célja felé irányuló fenntartható konvergenciapályára. A nettó eszközvásárlás folytatása arányos intézkedés, mivel a kamatpolitikánál nagyobb hatást gyakorol a hosszabb távú kamatokra és enyhíti a cégek és háztartások vonatkozó finanszírozási költségeit.
                  
               
                     (6)
                  
                  
                     Az eszközvásárlási program részeként a CBPP3 az áralakulással kapcsolatos kilátásokra vonatkozó kockázatok enyhítésére irányuló arányos intézkedést jelent, mivel ez a program tovább könnyíti a monetáris és pénzügyi feltételeket, többek között az euroövezeti nem pénzügyi vállalatok és háztartások hitelfelvételi feltételei szempontjából releváns feltételeket, ezáltal támogatva az összesített fogyasztást és a beruházási kiadásokat az euroövezetben, és végső soron hozzájárulva ahhoz, hogy az inflációs ráták középtávon visszaálljanak a 2 % alatti, de ahhoz közeli szintre. Olyan környezetben, ahol az EKB irányadó kamatlábai közelítenek az alsó határhoz, az eurorendszer monetáris politikai intézkedéseit ki kell egészíteni eszközvásárlási programokkal olyan eszközként, amely magas transzmissziós potenciállal rendelkezik a reálgazdaság irányában.
                  
               
                     (7)
                  
                  
                     A CBPP3 számos biztosítékot tartalmaz annak biztosítása érdekében, hogy a tervezett vásárlások a céljaival arányosak, hogy kialakítása során megfelelően figyelembe vették a kapcsolódó pénzügyi kockázatokat, és hogy azokat kockázatkezeléssel korlátozni lehet majd.
                  
               
                     (8)
                  
                  
                     A CBPP3 teljes mértékben megfelel az eurorendszerbeli központi bankok Szerződések alapján fennálló kötelezettségeinek és nem akadályozza az eurorendszernek a szabad versenyen alapuló nyitott piacgazdaság elvével összhangban történő működését.
                  
               
                     (9)
                  
                  
                     Az egységes monetáris politika részeként az elfogadható fedezett kötvényeknek az eurorendszerbeli központi bankok által a CBPP3 keretében történő végleges megvásárlását egységes és decentralizált módon, e határozat szerint kell végrehajtani,
                  
               ELFOGADTA EZT A HATÁROZATOT:
         
            1. cikk
            A fedezett kötvények végleges vásárlási programjának létrehozása és hatálya
            Az eurorendszer ezennel létrehozza a harmadik fedezettkötvény-vásárlási programot (CBPP3), amely alapján az eurorendszerbeli központi bankok elfogadható fedezett kötvényeket vásárolnak a 3. cikk értelmében. A CBPP3 program keretén belül az eurorendszerbeli központi bankok véglegesen vásárolhatnak az elfogadható szerződő felektől elfogadható fedezett kötvényeket az elsődleges és a másodlagos piacokon, a 4. cikkben foglalt, a szerződő felekre vonatkozó elfogadhatósági kritériumoknak megfelelően.
         
         
            2. cikk
            Fogalommeghatározások
            E határozat alkalmazásában a következő fogalommeghatározásokat kell alkalmazni:
            
                        1.
                     
                     
                        „hitelintézmény”: jelentése megegyezik az 575/2013/EU európai parlamenti és tanácsi rendelet (4) 4. cikke (1) bekezdésének 1. pontjában meghatározottakkal; és
                     
                  
                        2.
                     
                     
                        „multi-cédulas”: jelentése megegyezik az (EU) 2015/510 európai központi banki rendelet (EKB/2014/60) (5) 2. cikkének 62. pontjában meghatározott multi-cédulas jelentésével.
                     
                  
         
            3. cikk
            A fedezett kötvényekre vonatkozó elfogadhatósági kritériumok
            
               (1)   A fedezett kötvények akkor fogadhatók el a CBPP3 keretében történő végleges megvásárlásra, ha megfelelnek az (EU) 2015/510 iránymutatás (EKB/2014/60) negyedik része szerinti, az eurorendszer hitelműveletei céljára a forgalomképes eszközökre vonatkozó elfogadhatósági feltételeknek, megfelelnek az (EU) 2015/510 iránymutatás (EKB/2014/60) 138. cikke (3) bekezdésének b) pontjában foglalt, a saját felhasználású fedezetként történő elfogadhatóságukra vonatkozó feltételeknek, azokat az euroövezetben bejegyzett hitelintézetek bocsátották ki, továbbá megfelelnek a (3) bekezdésben rögzített követelményeknek.
            
            
               (2)   A multi-cédulas akkor fogadhatók el a CBPP3 keretében történő végleges megvásárlásra, ha az (EU) 2015/510 iránymutatás (EKB/2014/60) negyedik részével összhangban monetáris politikai műveletek céljára elfogadhatók, azokat az euroövezetben bejegyzett különleges célú gazdasági egységek bocsátották ki, továbbá megfelelnek a (3) bekezdésben rögzített követelményeknek.
            
            
               (3)   Az (1) és a (2) bekezdésben említett fedezett kötvények és multi-cédulas akkor fogadhatók el a CBPP3 keretében történő végleges megvásárlása, ha megfelelnek a következő követelményeknek:
               
                           a)
                        
                        
                           Legjobb hitelminősítésként legalább az eurorendszer harmonizált minősítési rendszerében 3-as hitelminőségi besorolásnak megfelelő – az eurorendszer hitelminősítési keretrendszerében elfogadott külső hitelminősítő intézet (External Credit Assessment Institution, ECAI) által adott legalább egy nyilvános hitelminősítés formájában kifejezett – hitelminőségi értékeléssel rendelkeznek.
                        
                     
                           b)
                        
                        
                           Nemzetközi értékpapír-azonosító számonként alkalmazandó 70 %-os kibocsátási részesedési küszöb vonatkozik az első (6) (CBPP1) és a második (7) (CBPP2) fedezettkötvény-vásárlási program és a CBPP3 szerinti összesített állományokra, valamint az eurorendszerbeli központi bankok egyéb állományaira.
                        
                     
                           c)
                        
                        
                           Euróban denomináltnak, az euroövezetben tartottnak és elszámoltnak kell lenniük.
                        
                     
                           d)
                        
                        
                           Az eurorendszer hitelműveletei tekintetében felfüggesztett szervezetek által kibocsátott kötvények a felfüggesztés időtartama alatt nem vásárolhatók meg a CBPP3 keretében.
                        
                     
                           e)
                        
                        
                           A Cipruson és Görögországban jelenleg a 3-as hitelminőségi besorolást el nem érő fedezett kötvények esetében az érintett ECAI által az országra vonatkozóan meghatározott legmagasabb elérhető fedezettkötvény-minősítésnek megfelelő szintű minimális eszközminősítés szükséges. Ez mindaddig szükséges, amíg az eurorendszer minimális hitelminőségi küszöbét nem alkalmazzák a görög vagy a ciprusi kormány által kibocsátott vagy garantált, forgalomképes hitelviszonyt megtestesítő értékpapírokra vonatkozó fedezeti elfogadhatósági követelmények keretében (az EKB/2014/31 iránymutatás (8) 8. cikkének (2) bekezdése értelmében), továbbá nemzetközi értékpapír-azonosító számonként 30 %-os kibocsátási részesedési küszöb alkalmazandó a CBPP1, a CBPP2 és a CBPP3 szerinti együttes állományokra, valamint az eurorendszerbeli központi bankok egyéb állományaira, és feltéve, hogy a fedezett kötvények a kockázati egyenértékűség elérése érdekében minden alábbi elemet tartalmaznak:
                           
                                       i.
                                    
                                    
                                       a fedezeti alap jellemzőinek (ideértve a kölcsönszintű adatokat), valamint a fedezettkötvény-program strukturális jellemzőinek és a kibocsátóra vonatkozó információknak a kibocsátó letelepedési helye szerinti nemzeti központi bank (NKB) részére történő havi jelentése; az adatszolgáltatási űrlapot az érintett NKB bocsátja a szerződő felek rendelkezésére;
                                    
                                 
                                       ii.
                                    
                                    
                                       legalább 25 %-os lekötött túlfedezet; a lekötött túlfedezet számítására irányadó szabályokat az érintett NKB bocsátja a szerződő felek rendelkezésére;
                                    
                                 
                                       iii.
                                    
                                    
                                       BBB- vagy nem euróban denominált követeléseknél annál magasabb minősítésű szerződő felekkel kötött devizafedezeti ügyletek a program fedezeti alapjában, vagy ehelyett az eszközök legalább 95 %-a euróban denominált;
                                    
                                 
                                       iv.
                                    
                                    
                                       a fedezeti alapban szereplő hitelkövetelések az euroövezetben található adósokkal szemben állnak fenn.
                                    
                                 
                     
                           f)
                        
                        
                           A kibocsátó tulajdonában maradt fedezett kötvények elfogadhatók a CBPP3 keretében történő megvásárlásra, feltéve, hogy megfelelnek a fentiekben megjelölt elfogadhatósági feltételeknek.
                        
                     
                           g)
                        
                        
                           A betéti rendelkezésre állás kamatlábával egyenlő vagy afölötti, lejáratig számítottan negatív hozamú (vagy ún. yield to worst), nominális fedezett kötvények vásárlása megengedett. A betéti rendelkezésre állás kamatlába alatti, lejáratig számítottan negatív hozamú (vagy ún. yield to worst), nominális fedezett kötvények vásárlása a szükséges mértékig megengedett.
                        
                     
                           h)
                        
                        
                           A fedezett kötvények kibocsátója nem olyan, állami vagy magántulajdonban álló szervezet:
                           
                                       i.
                                    
                                    
                                       amelynek fő célja eszközeinek fokozatos elidegenítése és üzleti tevékenységének beszüntetése; vagy
                                    
                                 
                                       ii.
                                    
                                    
                                       amely a pénzügyi szektorbeli szerkezetátalakítás és/vagy szanálás támogatására létrehozott vagyonkezelő vagy elidegenítő szervezet, ideértve a 806/2014/EU európai parlamenti és tanácsi rendelet (9) 26. cikke vagy a 2014/59/EU európai parlamenti és tanácsi irányelv (10) 42. cikkét végrehajtó nemzeti jogszabály szerinti, szanálási intézkedésként eszközelkülönítési eszköz alkalmazásából eredő vagyonkezelő szervezet.
                                    
                                 
                     
                           i)
                        
                        
                           A fedezett kötvények nem vásárolhatók meg a CBPP3 keretében, amennyiben feltételes átfolyásos struktúrával rendelkeznek, amely szerint előre meghatározott események a kötvény futamidejének meghosszabbításához és egy elsődlegesen a mögöttes fedezeti alapban szereplő eszközök által generált pénzforgalomtól függő fizetési struktúrára való átváltáshoz vezetnek.
                        
                     
         
         
            4. cikk
            Elfogadható szerződő felek
            Az alábbiak minősülnek elfogadható szerződő feleknek a CBPP3 végleges adásvételi ügyletei, és a CBPP3 eurorendszerbeli portfóliókban tartott fedezett kötvények bevonásával zajló értékpapírkölcsönzési ügyletek tekintetében:
            
                        a)
                     
                     
                        az (EU) 2015/510 iránymutatás (EKB/2014/60) 55. cikke szerinti, az eurorendszer monetáris politikai műveleteiben való részvételre vonatkozó elfogadhatósági feltételeknek megfelelő szervezetek;
                     
                  
                        b)
                     
                     
                        minden más szerződő fél, amelyet valamely eurorendszerbeli központi bank az euróban denominált portfolióinak befektetéséhez igénybe vesz, ideértve a fedezettkötvény-piacokon aktív nem euroövezeti szerződő feleket.
                     
                  
         
            5. cikk
            Hatályon kívül helyezés
            
               (1)   Az EKB/2014/40 határozat ezennel hatályát veszti.
            
            
               (2)   A hatályon kívül helyezett határozatra vonatkozó bármely utalást az ezen határozatra vonatkozó hivatkozásként kell értelmezni, és azok a II. mellékletben lévő megfelelési táblázattal összhangban értelmezendőek.
            
         
         
            6. cikk
            Záró rendelkezés
            Ez a határozat az Európai Unió Hivatalos Lapjában való kihirdetését követő negyedik napon lép hatályba.
         
         
            Kelt Frankfurt am Mainban, 2020. február 3-án.
            
               
                  az EKB elnöke
               
               Christine LAGARDE
            
         
         
            (1)  EKB/2014/40 határozat (2014. október 15.) a harmadik fedezettkötvény-vásárlási program végrehajtásáról (HL L 335., 2014.11.22., 22. o.).
         
            (2)  Lásd az I. mellékletet.
         
            (3)  Az Európai Központi Bank (EU) 2017/2199 határozata (2017. november 20.) a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/37) (HL L 312., 2017.11.28., 92. o.).
         
            (4)  Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
         
            (5)  Az Európai Központi Bank (EU) 2015/510 iránymutatása (2014. december 19.) az eurorendszer monetáris politikához kötődő keretének végrehajtásáról (EKB/2014/60) (HL L 91., 2015.4.2., 3. o.).
         
            (6)  EKB/2009/16 határozat (2009. július 2.) a fedezettkötvény-vásárlási program végrehajtásáról (HL L 175., 2009.7.4., 18. o.).
         
            (7)  EKB/2011/17 határozat (2011. november 3.) a fedezettkötvény-vásárlási program végrehajtásáról (HL L 297., 2011.11.16., 70. o.).
         
            (8)  EKB/2014/31 iránymutatás (2014. július 9.) az eurorendszer refinanszírozási műveleteivel és a fedezetek elfogadhatóságával kapcsolatos további átmeneti intézkedésekről és az EKB/2007/9 iránymutatás módosításáról (HL L 240., 2014.8.13., 28. o.).
         
            (9)  Az Európai Parlament és a Tanács 806/2014/EU rendelete (2014. július 15.) a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról (HL L 225., 2014.7.30., 1. o.).
         
            (10)  Az Európai Parlament és a Tanács 2014/59/EU irányelve (2014. május 15.) a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról (HL L 173., 2014.6.12., 190. o.).
      
      
         
            I. MELLÉKLET
            A hatályon kívül helyezett határozat és annak módosításai
            EKB/2014/40 határozat (2014. október 15.) a harmadik fedezettkötvény-vásárlási program végrehajtásáról (HL L 335., 2014.11.22., 22. o.)
            Az Európai Központi Bank (EU) 2017/101 határozata (2017. január 11.) a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/2) (HL L 16., 2017.1.20., 53. o.)
            Az Európai Központi Bank (EU) 2017/1360 határozata (2017. május 18.) a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/14) (HL L 190., 2017.7.21., 22. o.)
            Az Európai Központi Bank (EU) 2017/2199 határozata (2017. november 20.) a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/37) (HL L 312., 2017.11.28., 92. o.)
         
      
      
         
            II. MELLÉKLET
            MEGFELELÉSI TÁBLÁZAT
            
                        EKB/2014/40 határozat
                     
                     
                        Ez a határozat
                     
                  
                        1. cikk
                     
                     
                        1. cikk
                     
                  
                        –
                     
                     
                        2. cikk
                     
                  
                        2. cikk
                     
                     
                        3. cikk
                     
                  
                        3. cikk
                     
                     
                        4. cikk
                     
                  
                        –
                     
                     
                        5. cikk
                     
                  
                        4. cikk
                     
                     
                        6. cikk